ཞེས་བྱ་བའང་ཆོས་རྒྱལ་སྲོང་བཙན་སྒམ་པོ་ལ་ཀུན་གྱིས་གཙོ་བོར་གྱུར་བའི་བློན་ཆེན་བཅུ་དྲུག་སྟེ།ནང་མི་བྱམས་ཀྱིས་སྐྱོང་བའི་བློན་ཆེན་རྣམ་དྲུགཕྱི་དགྲ་བཙན་གྱིས་འདུལ་བའི་བློན་ཆེན་རྣམ་དྲུགམེད་དུ་མི་རུང་བའི་བློན་་ཆེན་བཞི་དང་བཅས་བཀའ་བློན་ཆེན་པོ་སུམ་བརྒྱ་ཡོད་པའི་ནང་གི་ཡ་གྱལ་བློན་པོ་མགར་སྟོང་བཙན་ནི་མཚན་སྙན་གྱི་འོད་ཟེར་འཇིག་རྟེན་ཡོངས་སུ་ཁྱབ་ཅིང་།རྒྱལ་པོ་གཙུག་ཏུ་བཀུར་ནས་བོད་འབངས་བྱམས་ཀྱིས་སྐྱངས་པ།བོད་ཁམས་ཀྱི་ཆོས་སྲིད་ཟུང་གི་འཕྲིན་ལས་རྒྱ་ཆེར་མཛད་པ།ཕྱོགས་བཞིའི་རྒྱལ་ཁམས་སོ་སོར་འབྲེལ་བ་བཙུགས་ཏེ།བལ་བོ་རྒྱལ་པོའི་སྲས་མོ་སྲོང་བཙན་སྒམ་པོར་བཙུན་མོར་བསུས་པ།རྟག་ཏུ་སྤྲུལ་བའི་དམག་དཔུང་གི་ཁ་ལོ་མཛད་ནས་བོད་ཁམས་ཀྱི་མཐའ་མཚམས་སྲུང་སྟེ་རླབས་ཆེན་མཛད་རྗེས་གནང་བ།བོད་རྒྱལ་ཁམས་ཡོངས་སུ་བཀའ་དྲིན་བརྗོད་ཀྱིས་མི་ལང་པ་སོགས་རྣམ་ཐར་གང་མང་མཆིས་ནའང་འདི་རུ་ཚིག་ཚོགས་ལ་འཛེམ་ནས་བཀོད་མ་ནུས་པ་དང་།ད་ལྟ་ཡུལ་ཕྱོགས་ཀུན་གྱིས་བཀུར་ཞིང་མཆོད་པའི་དཀར་ཕྱོགས་སྐྱོང་བ་གཞི་བདག་ཆེན་པོ་བློན་པོ་གསེར་ཆེན་ཞེས་བྱ་བ་མདུན་རྒྱབ་ཀུན་ཏུ་དཔལ་མཁར་དུ་མ་དང་བཅས་པ་དབུས་ཕྱོགས་རི་རྒྱལ་ལྷུན་པོའི་ཕོ་བྲང་དུ་བཞུགས་སོ།།